Fahrenheit
Fahrenheit (Şimali Amerikada Indigo Prophecy kimi də tanınır) — Quantic Dream tərəfindən hazırlanan və Atari, Inc. tərəfindən əsasən PlayStation 2 və Xbox platformaları üçün buraxılan interaktiv dram döyüş-macəra janrlı videooyun. Oyunun kəsilmiş və kəsilməmiş formada versiyaları daha sonra Microsoft Windows üçün də yayınlanmışdır. Fahrenheit 1 milyondan çox nüsxə satmış və bir neçə mükafata layiq görülmüşdür. 4 dekabr 2007-ci ildə Atari oyunu Xbox 360 üçün olan versiyasını da yayımlamışdır. 8 noyabr 2011-ci il tarixində Quantic Dream oyunun senzurasız variantını GOG.com saytı vasitəsi ilə PC üçün yayınladı. Oyunun yenidən düzəldilmiş versiyası isə Fahrenheit: Indigo Prophecy Remastered adlandırıldı. Yeni versiya Aspyr tərəfindən hazırlanmış və 2015-ci ilin yanvarında Microsoft Windows, OS X, Linux və iOS üçün yayınlanmışdır. PlayStation 4 üçün uyğunlaşdırılan port isə Sony Interactive Entertainmentdə International Software Development Group tərəfindən təkmilləşdirilmiş, 9 avqust 2016-cı ildə PlayStation Network üzərindən yayına buraxılmışdır. Fahrenheit Nyu-Yorkda baş verən oxşar yolla törədilən adi insanın anidən vəhşiləşməsi və cəmiyyət daxilində cinayətlər törətməsindən bəhs edən paranormal trillerdir. Hekayənin əsas qəhrəmanları cinayətlərin arxasındakı fövqəltəbii qüvvələri izah etməlidir. Oyun həm də təkmilləşdiricinin təkidi ilə üçüncü şəxs macəra oyunu janrına daxil edilməmiş, ilk dəfə olaraq interaktiv film-oyun janrı adı altında yayımlanan oyun olmuşdur. Oyun həmçinin budaqlanan, şaxəli ssenari xəttinə, hərəkətli animasiya sisteminə, bölünmüş ekran kameralarına və oyunu daha gerçək edən qərəzsiz və realist interfeysə malikdir. Hətta oyundakı hadisə tətikləyicilər belə zaman anlayışına malikdir, bu isə oyunu öz növbəsində dövrünün oyunlarına görə daha çox oyunçudan asılı olaraq inkişaf edən bir oyun edir.